**О Д Г О В О Р**

на пратеничко прашање од пратеникот Горан Сугаревски поставено

на 53-та седница на Собранието на Република Македонија

одржана на 4 мај 2009 година

 Со воведувањето на концепцијата на договарање, пресметка и исплата на бруто плата на вработените, се укина правото на исплата на надоместок за исхрана и превоз во паричен облик , односно се избришаа одредбите во Законот за работни односи и Колективниот договор. Новиот концепт подразбира вклучување на надоместокот за исхрана и на надоместокот за превоз кои се исплатувале во паричен облик во износот на бруто платата по 01.01. 2009 година. За таа цел Министерството за финансии достави до Владата на Република Македонија Информација за промена на бројот на бодови за утврдување на плата на државните службеници и можните опции за вклучување на надоместокот за превоз во бруто платата на вработените во 2009 година, со две алтернативи. Понудената Алтернатива 1 се однесуваше на вклучување на надоместокот за превоз за сите државни службеници, независно од местото на живеење, додека понудената Алтернатива 2 се однесуваше на вклучување на надоместокот за превоз само за државните службеници кои и до 01.01.2009 година го користеле ова право. Фискалните импликации од првата алтернатива, односно вклучувањето на надоместокот за превоз во износот на бруто плата и на кај категоријата на државни службеници на кои истиот не им бил исплатен изнесуваа околу 55.350.000 денари (900.000 евра). За целата државна управа (30.000 вработени кои не примаа надоместок за превоз) загубата ќе изнесуваше околу 448 милиони денари (7,3 милиони евра). Оттаму, Владата на република Македонија на 41-та тематска седница одржана на 18.12.2008 година ја прифати понудената Алтернатива 2 од Информација за промена на бројот на бодови за утврдување на плата на државните службеници и можните опции за вклучување на надоместокот за превоз во бруто платата на вработените во 2009 година , според која бруто платата на сите државни службеници ќе биде еднаква имајќи го во вид соодветното звање и образование, односно нивната бруто плата ќе биде вклучен надоместокот за храна и превоз во паричен износ, но овие вработени кои досега не земале надоместок за превоз, бидејќи нивното место на живеење е поблиску од 2,5 километри од работното место, нема да го добиваат истиот надоместок. При вклучувањето на надоместокот за превоз до и од работа, кој се исплатувал во паричен износ во плата на вработените, значајно е да се има во вид дека истиот бил исплатен за 11 месеци. Така, на годишно ниво вработениот добивал 9900 денари (11 месеци \* 900 денари по основ на надоместок за превоз). Оттаму, во платата на вработениот на месечно ниво по 01.01.2009 година се вклучи надоместок за превоз во износ од 825 денари, кој се добива кога вкупниот годишен износ кој го добил работникот од 9900 денари ќе се подели на 12 месеци. За вработените кои досега не го примиле овој надоместок, истиот е вклучен во нивната бруто плата, за да не се направи дискриминација на вработените во поглед на правото, односно висината на пензија на оние вработени кои досега не примале надоместок за превоз, но при исплата за нивната нето плата, истиот се задржува.

 За таа цел на 50-та седница на Владата на Република Македонија донесе заклучок бр. 19-559/1 согласно кој ги задолжи буџетските корисници да одбиваат износ од 825 денари од нето платата на вработените кои заклучно со 31.12.2008 година не примале надоместок за превоз, до и од работа.